Parlamentul  României

[image: image1.png]FOMANIA




	Comisia pentru buget, finanţe şi bănci
	
	Bucureşti  6.03.2003       

Nr. 22/36


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind modificarea Legii nr.200/2002 pentru aprobarea Ordonanţei de urgenţă a Guvernului nr.97/2000 privind organizaţiile cooperatiste de credit, cu care comisia noastră a fost sesizată în fond cu adresa Biroului Permanent nr.569 din 3 februarie 2003.

	PREŞEDINTE,

Prof. dr. Florin Georgescu

RAPORT

asupra propunerii legislative privind modificarea Legii nr.200/2002 pentru aprobarea Ordonanţei de urgenţă a Guvernului nr.97/2000 privind organizaţiile cooperatiste de credit
Cu adresa nr.569 din 3 februarie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind modificarea Legii nr.200/2002 pentru aprobarea Ordonanţei de urgenţă a Guvernului nr.97/2000 privind organizaţiile cooperatiste de credit.
La întocmirea raportului s-a avut în vedere avizul Consiliului Legislativ precum şi punctul de vedere al Guvernului.

La lucrările comisiei au participat 24 deputaţi, din totalul de 25 membri ai comisiei.

In urma examinării propunerii legislative privind modificarea Legii nr.200/2002 pentru aprobarea Ordonanţei de urgenţă a Guvernului nr.97/2000 privind organizaţiile cooperatiste de credit, în şedinţa din 5 martie 2003, comisia a hotărât, cu unanimitate de voturi respingerea, din următoarele considerente:
- modificările ce se preconizează a fi aduse Ordonanţei de urgenţă a Guvernului nr.97/2000 privind organizaţiile cooperatiste de credit, aprobată cu modificări şi completări prin Legea nr.200/2002, sunt de natură a produce grave perturbări în activitatea cooperativelor de credit şi cheltuieli suplimentare pentru acestea. Atât în cazul organizaţiilor cooperatiste de credit deja autorizate, cât şi al celor în curs de autorizare, ar fi necesare modificări ale tuturor documentelor cerute în procesul de autorizare, care s-a desfăşurat în trei etape, începând cu anul 2000;

- trebuie avut în vedere faptul că modificările propuse la unele articole ar însemna revenirea la o situaţie iniţială care nu a fost favorabilă cooperativelor de credit, motiv pentru care a şi fost modificată şi completată Ordonanţa de urgenţă a Guvernului nr.97/2000;


- prevederile propunerii legislative vin în contradicţie şi împietează asupra realizării angajamentelor asumate de România în procesul de aderare la Uniunea Europeană, pe linia armonizării legislaţiei naţionale cu cea comunitară;


- titlul şi articolul unic al propunerii legislative trebuiau să se raporteze la actul normativ de bază, şi anume la Ordonanţa de urgenţă a Guvernului nr.97/2000, şi nu la legea de aprobare a acesteia. În acest sens, precizăm că potrivit art.58 din Legea nr.24/2000 privind normele de tehnică legislativă pentru elaborarea actelor normative, „dispoziţiile de modificare şi de completare se încorporează, de la data intrării lor în vigoare, în actul de bază, identificându-se cu acesta. Intervenţiile ulterioare de modificare sau de completare a acestora trebuie raportate tot la actul de bază”;


- referitor la modificarea propusă de iniţiator, ca rază teritorială de operare a unei cooperative de credit să includă în totalitate localităţile urbane şi rurale, aceasta ar presupune ca într-un oraş sau într-o comună să nu poată funcţiona decât o singură cooperativă de credit afiliată la o reţea. Acest lucru ar însemna o ignorare a stării de fapt existente, când într-o localitate funcţionează mai multe cooperative de credit, cu raze teritoriale de operare bine delimitate (de exemplu, în municipiul Bucureşti);


- referitor la propunerea de modificare a art.94 alin.(1), apreciem că este prea mic numărul de 25 de cooperative de credit pentru constituirea unei case centrale. Iniţial, Ordonanţa de urgenţă a Guvernului nr.97/2000 prevedea ca numărul de cooperative de credit necesar pentru constituirea unei case centrale să fie de 100, după care a fost redus la 50, cât este în prezent. Este aproape imposibil ca o reţea formată din numai 25 de cooperative de credit să realizeze capitalul agregat minim de 150 miliarde lei prevăzut în prezent de Normele Băncii Naţionale a României.

Prezenta propunere legislativă face parte din categoria legilor organice.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


          Experţi parlamentari:

          Onete Alexandru

          Popescu Luminiţa

